Willem Johannes Ouweneel (gebore 2 Junie 1944 in Zaandam) is 'n Nederlandse bioloog, filosoof en teoloog. Ouweneel word onder die Evangelies-ortodoks-Protestantse bevolking van Nederland as 'n bekende skrywer en spreker beskou. Hy is ook 'n ervare debatvoerder. Hy is afgestudeer as bioloog en het talle kere gepromoveer in biologie, teologie en filosofie. Hy het ook verskeie populêr-wetenskaplike boeke geskryf. Ouweneel is as dosent verbonde aan die Evangelische Hogeschool in Amersfoort. Aan hierdie instituut bied hy wysbegeerte en kultuurgeskiedenis aan. Verder was hy hoogleraar in die wysbegeerte aan Pukke in Suid-Afrika. Hy is tans hoogleraar in dogmatologiese vakke aan die Evangelische Theologische Faculteit in Leuven (België) en doseer dogmatiek aan die Evangelische Theologische Academie in Nederland. Hy kan as 'n ortodokse Christen en skeppingsdenker beskou word, maar aanpassings in sy denke is geïdentifiseer, onder andere in die tydskrif Ellips. Hy is lid van die geloofsgemeenskap van die "Vergadering van Gelowiges" ("Plymouth Brethren"). Willem Ouweneel kan gereeld gehoor en gesien word in programme van die Nederlandse uitsaai-organisasie Evangelische Omroep. Hy lewer al jare lank kommentaar op maatskaplike en kerklike gebeurtenisse op die radioprogram Deze Week op Saterdagaande.